C 171/29

Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2020/C 171/10)

Šiuo paskelbimu suteikiama teisė per tris mėnesius nuo paskelbimo dienos pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„Casatella Trevigiana“

ES Nr. PDO-IT-0348-AM02 – 2019 11 22

SKVN (X) SGN ()

1. Pareiškėjų grupė ir teisėtas interesas

„Consorzio per la Tutela del formaggio Casatella Trevigiana“, įsisteigęs adresu

Viale Sante Biasuzzi, 20

31038 Paese (TV)

ITALIJA

Telefonas ir faks. +39 0422951480;

E. paštas info@casatella.it

Šis konsorciumas atitinka 2013 m. spalio 14 d. Ministro dekreto Nr. 12511 13 straipsnio 1 dalyje nustatytus reikalavimus.

2. Valstybė narė arba trečioji šalis

Italija

3. Keičiama (-os) produkto specifikacijos dalis (-ys)

☐ Produkto pavadinimas

☒ Produkto aprašymas

☐ Geografinė vietovė

☐ Kilmės įrodymas

☒ Gamybos būdas

☐ Ryšys su geografine vietove

☐ Ženklinimas etiketėmis

☐ Kita

4. Pakeitimo (-ų) pobūdis

☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimai

Produkto aprašymas

Galiojančios specifikacijos 2 straipsnis ir bendrojo dokumento 3.2 punktas

Cheminės savybės

Dabartinis tekstas

„Riebalų kiekis – 18–25 % visos masės“

pakeičiamas taip:

„Riebalų kiekis – 18–27 % visos masės“

Pakeitimu siekiama sumažinti SKVN žymimo sūrio „Casatella Trevigiana“ neatitikties riebumo reikalavimui tikimybę, atsirandančią dėl skirtingo pieno riebumo, kuris daugiausia priklauso nuo tokių išorinių veiksnių, kaip galvijų mityba, klimatas, auginimo sistema ir melžimo intervalai.

Tokia neatitiktis daugiausiai tikėtina vidutinio dydžio ir mažose sūrinėse tiek dėl nedidelio joms žaliavą tiekiančių įmonių skaičiaus, tiek dėl galimybių koreguoti pieno mišinio riebumą nebuvimo, atsižvelgiant į tai, kad SKVN žymimas sūris gaunamas perdirbant nenugriebtą pieną.

Gamybos metodai

Galiojančios specifikacijos 5 straipsnis ir bendrojo dokumento 3.4 punktas

„Bent 90 % karvių raciono turi sudaryti 3 straipsnyje apibrėžtoje vietovėje gaunami pašarai.“

„Bent 60 % raciono turi sudaryti 3 straipsnyje apibrėžtoje vietovėje gauti pašarai.“

Bendrojo dokumento 3.3 punktas

Po trečios įtraukos įterpiamas šis sakinys:

„Dalinis apsirūpinimas pašarais už 4 punkte apibrėžtos vietovės ribų pateisinamas negrįžtamu žemės ūkio paskirties žemės plotų, iš kurių gaunami gyvulininkystės tikslais naudojami žoliniai pašarai, mažinimu Trevizo provincijoje.“

Pakeitimas grindžiamas dideliu žemės ūkio paskirties žemės plotų, iš kurių gaunami gyvulininkystės tikslais naudojami žoliniai pašarai, mažinimu, kuris, remiantis užregistruotais duomenimis, paskutinius dešimt metų vyksta Trevizo provincijoje – SKVN žymimo sūrio „Casatella Trevigiana“ gamybos vietovėje.

Tokio mažinimo priežastys daugiausia susijusios su šiais veiksniais:

a) tiesioginiu žemės naudojimu svarbių urbanizacijos ir kelių tiesimo projektų įgyvendinimo tikslais;

b) pašarų gavybai skirtų žemės ūkio paskirties žemės plotų paskirties keitimu.

Kad būtų galima suprasti reiškinio mastą, pateikiami šie Trevizo provincijos duomenys:

— pašariniais augalais nuolat apaugusių žemės plotų 2018 m., palyginti su 2010 m., sumažėjo 50 %;

— pašariniais augalais laikinai apaugusių žemės plotų 2018 m., palyginti su 2010 m., sumažėjo 26 %;

— vynuogynams skirtų žemės plotų 2018 m., palyginti su 2010 m., padaugėjo 30 %

BENDRASIS DOKUMENTAS

„Casatella Trevigiana“

ES Nr. PDO-IT-0348-AM02 22.11.2019

SKVN (X) SGN ()

1. Pavadinimas (-ai)

„Casatella Trevigiana“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.3 klasė. Sūriai

3.2. Produkto, kurio pavadinimas nurodytas 1 punkte, aprašymas

Tai – minkštasis sūris, gaminamas vien tik iš veislių Frisona, Pezzata Rossa, Bruna ir Burlina karvių bei jų mišrūnių nenugriebto pieno. Vartoti pateikiamas sūris pasižymi šiomis organoleptinėmis savybėmis: jis būna minkštos, šviesios, tirštokos, burnoje tirpstančios masės, nuo pieno baltumo iki baltos kreminės spalvos ir gali turėti mažų nežymių akučių. Dėl savo masės konsistencijos SKVN žymimas sūris „Casatella Trevigiana“ negali būti priskiriamas prie tepių ar ypač minkštų sūrių kategorijos.

Šis su vos pastebima pluta arba be jos sūris tradiciškai būna cilindro formos, lengvo, gaivaus pieno kvapo ir pienui būdingo saldaus, šiek tiek rūgštelėjusio skonio.

Sūris yra pienui būdingo saldaus, šiek tiek rūgštelėjusio skonio.

Cheminės savybės

Drėgnis: 53–60 %

Riebalų kiekis: 18–27 % visos masės.

Baltymų kiekis: > 12 % visos masės.

Fizinės savybės

Forma – cilindro.

Svoris:

didelės galvos – 1,8–2,2 kg;

mažos galvos – 0,20–0,70 kg.

Skersmuo:

didelės galvos – 18–22 cm;

mažos galvos – 5–12 cm.

Šonų aukštis:

didelės galvos – 5–8 cm;

mažos galvos – 4–6 cm.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Karvės, kurių pienas naudojamas SKVN žymimam sūriui „Casatella Trevigiana“ gaminti, turi būti šeriamos laikantis tokių reikalavimų:

— bent 60 % raciono turi sudaryti 4 punkte apibrėžtoje vietovėje gauti pašarai;

— bent 60 % sausųjų medžiagų, papildančių kasdienį karvių laktacijos laikotarpiu racioną, turi būti gaunama iš žolinių pašarų;

— draudžiama naudoti šiuos sūrio gamybos vietovei nebūdingus pašarus: pašarinius runkelius, citrusinius vaisius ir alyvuoges bei jų perdirbimo atliekas, mėlynžiedžius esparcetus ir lubinus, artišokus, kalafiorus, ropes ir pomidorus arba jų perdirbimo atliekas.

Dalinis apsirūpinimas pašarais už 4 punkte apibrėžtos vietovės ribų pateisinamas negrįžtamu žemės ūkio paskirties žemės plotų, iš kurių gaunami gyvulininkystės tikslais naudojami žoliniai pašarai, mažinimu Trevizo provincijoje.

SKVN žymimam sūriui „Casatella Trevigiana“ gaminti turi būti naudojamas geografinėje vietovėje, kurios ribos sutampa su Trevizo provincijos ribomis, įsikūrusiuose ūkiuose gaunamas pienas.

Perdirbti naudojamo pieno riebumas turi būti didesnis nei 3,2 % Piene neturi būti konservantų, neleidžiama naudoti pieno su krekenomis ar sergančių karvių pieno. Ūkiuose pienas turi būti laikomas šaldytuvuose. Bet kuriuo atveju sūris turi būti pradedamas gaminti per ne daugiau kaip 48 val. nuo pamelžimo.

3.4. Specialūs gamybos veiksmai, atliktini nustatytoje geografinėje vietovėje

Visas gamybos procesas (galvijų auginimas, pieno gavyba, koaguliacija, sutraukto pieno apdorojimas, sūrio formavimas, nuvarvinimas, sūdymas ir brandinimas) turi vykti 4 punkte nustatytoje vietovėje.

Išskiriami šie pieno perdirbimo etapai: galvijų auginimas, pieno gavyba, perdirbimas, brandinimas.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

SKVN žymimas sūris „Casatella Trevigiana“ vartotojui turi būti pateikiamas supakuotas. Kadangi šis minkštos masės sūris labai greitai genda ir jį reikia tvarkyti itin atsargiai, dėl ilgo dar nesupakuoto produkto transportavimo gali nukentėti jo organoleptinės ir cheminės bei fizinės savybės ir pasikeisti brendimo trukmė ir būdas.

Todėl norint išsaugoti produktui būdingas kokybines savybes, būtina sutrumpinti laikotarpį nuo pagaminimo iki įpakavimo. Kad būtų išsaugotos nepakitusios cheminės, fizinės ir organoleptinės SKVN žymimo sūrio „Casatella Trevigiana“ savybės ir kartu užtikrintas produkto tipiškumas, atsekamumas ir kontrolė, pakavimas turi būti atliekamas gamybos vietovėje.

3.6. Specialios produkto registruotu pavadinimu ženklinimo taisyklės

SKVN žymimas sūris „Casatella Trevigiana“ žymimas toliau pateiktu prekės ženklu.

Nuoroda „Denominazione d’Origine Protetta“ (Saugoma kilmės vietos nuoroda) gali būti pakeista santrumpa DOP (SKVN).

Viršutinės ir apatinės prekės ženklo dalių proporcijos, matomos pirmiau pateiktame piešinyje, yra nekeistinos. Prekės ženklas turi būti pateikiamas ant išorinės apsauginės sūrio pakuotės.

Ant išorinės pakuotės neturi būti reklaminių arba vartotoją klaidinančių nuorodų.

Prekės ženklo dydis turi būti proporcingas pakuotės dydžiui laikantis šios taisyklės: bendras užrašo „Casatella“ plotis neturi būti mažesnis nei 80 % pakuotės skersmens.

Atsižvelgiant į sūrio tipą, jokių nuorodų ant pačios sūrio galvos negali būti.

Privaloma naudoti pakuotę, ant kurios pateikiamas pirmiau aprašytas prekės ženklas ir užrašas.

4. Glaustas geografinės vietovės apibūdinimas

Visa Trevizo provincijos teritorija.

5. Ryšys su geografine vietove

SKVN žymimo sūrio „Casatella Trevigiana“ ypatumai ir kokybinės savybės glaudžiai susiję su jo kilme (t. y. su tuo, kad jis gaminamas vietos žemdirbių šeimų sūrinėse), meistrų išplėtotais sūrių gamybos metodais ir gamybos vietoje atrinktais vietos bakterijų štamais. Visų pirma SKVN žymimo sūrio „Casatella Trevigiana“ kokybė ir jam būdingos savybės tiesiogiai priklauso nuo piene esančios vietos mikrofloros savybių, temperatūrų ir gamybos trukmės, nuo kurių priklauso pasirenkamos rūšys, štamai ir koncentracija.

Sūris „Casatella Trevigiana“ būna minkštos, šviesios, tirštokos, burnoje tirpstančios masės, nuo pieno baltumo iki baltos kreminės spalvos ir gali turėti mažų nežymių akučių.

Šis sūris su vos pastebima pluta arba be jos tradiciškai būna cilindro formos, lengvo, gaivaus pieno kvapo ir pienui būdingo saldaus, šiek tiek rūgštelėjusio skonio.

Neseniai atlikti tyrimai patvirtina, kad bėgant metams tradicinėje gamybos vietovėje atrinktoje mikrofloroje randama įvairių termofilinių streptokokų štamų, kurių savybės ir medžiagų apykaitos veikla daro lemiamą poveikį ne tik rūgštėjimo procesui, bet ir juslinėms produkto savybėms, pavyzdžiui, dėl jų subrendusi sūrio masė įgyja tipišką rūgštoką skonį.

Be to, nors ir mažesnės koncentracijos termofilinės pieno rūgšties bakterijos, kurios daugiau atlieka proteolitinę funkciją, užtikrina kazeino skilimą, per kurį susidaro molekulės ar jų pirmtakai, kurie nulemia sūrio konsistenciją, brandumą ir skonį; šių išskirtinių sąlygų neįmanoma sudaryti kitoje, už šios vietovės ribų esančioje gamybinėje aplinkoje.

Gamintojų naudojamas tipiškas gamybos būdas, įskaitant žemą koaguliacijos temperatūrą, tradiciškai išvystytas siekiant panaudoti termofilinius streptokokus ir pieno rūgšties bakterijas ir padidinti jų koncentraciją.

Taip sustiprinamos ir išgryninamos pagrindinės juslinės ir organoleptinės SKVN žymimo sūrio „Casatella Trevigiana“ savybės.

Šio tipiško Trevizo sūrio kilmė ir gamyba susijusios su sena pieno produktų gamybos namuose tradicija: labai paprasti sūrio gamybos metodai buvo perduodami iš lūpų į lūpas. Todėl šio sūrio kilmė susijusi su Trevizo pieno produktų gamybos tradicijomis, kurios nuo 1962 m. apibūdinamos kaip labai senos.

Turima daug rašytinių liudijimų, patvirtinančių, kad sūris „Casatella“ yra kilęs iš Trevizo provincijos.

Nuoroda į paskelbtą produkto specifikaciją

(Šio reglamento 6 straipsnio 1 dalies antra pastraipa)

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spustelėjus nuorodą „Qualità“ (kokybė), paskui ekrano kairėje – „Prodotti DOP IGP STG“ (SKVN, SGN, GTG nuorodomis žymimi produktai) ir galiausiai – „Disciplinari di Produzione all’esame dell’UE“ (ES nagrinėjamos produktų specifikacijos).

(1) OL L 343, 2012 12 14, p. 1.